নিজস্ব প্রতিবেদন : পঞ্চায়েত নির্বাচনের মনোনয়ন পর্বে রাজ্যজুড়ে অশান্তির পরিবেশ দেখা দিয়েছে। এই পরিস্থিতির জন্য রাজ সরকারকেই দায়ী করছে বিরোধীরা। তার মাঝে শেষপর্যন্ত মুখ খুললেন প্রাক্তন মুখ্যমন্ত্রী বুদ্ধদেব ভট্টাচার্য। বিবৃতি দিয়ে সাম্প্রতিক পরিস্থিতি নিয়ে উদ্বেগ প্রকাশ করেছেন তিনি। বিবৃতিতে বুদ্ধদেব ভট্টাচার্য বলেন, পশ্চিমবাংলায় পঞ্চায়েত নির্বাচন আসন্ন। তবে পঞ্চায়েতী ব্যবস্থার পথিকৃত্‍ ও রূপকার বামফ্রন্ট সরকার। এই ব্যবস্থাকে রাজ্যের বর্তমান শাসক অনেকটাই কলুষিত করেছে। জনগনের স্বাধীন অধিকার কেড়ে নিয়েছেন শাসকদলের কর্মীরা। ভয়ঙ্কর দুর্নীতির আশ্রয় নিয়েছেন তাঁরা। তিনি বলেন, ''আমরা এই অবস্থার পরিবর্তন চাই। পঞ্চায়েতের ওপর জনগনের কর্তৃত্ব পুনঃপ্রতিষ্ঠা করতে হবে। এই লক্ষ্যে আমার আবেদন আমাদের পার্টির সব কর্মী এবং বাম শিবিরের সমস্ত কর্মীরা ঐক্যবদ্ধ হন। জনসাধারণের কাছে আমাদের পৌঁছতেই হবে, এবং তা নির্বাচন থেকে সরে এসে নয়। আক্রমণ সন্ত্রাসকে রুখে জনগনকে নিয়েই এগোতে হবে। কারণ পঞ্চায়েত নির্বাচনের লড়াই রুটি-রুজি, জীবন-জীবিকার লড়াই। এরজন্য এরাজ্যের শাসকদলকে যেমন পরাস্ত করতে হবে, তেমনই বিজেপির জয়ের কলঙ্ক থেকে পশ্চিমবঙ্গকে মুক্ত রাখতে হবে।''